Landsrettens kendelse om afsættelse af ad hoc kurator stadfæstes
Ret: Højesteret (3. instans)
Faggruppe: Civilsag — Skifteretlige tvister
Sagsemner: Konkurs og insolvens;

/

Advokat afsat som ad hoc-kurator og kurator  

Sag 105/21

Kendelse afsagt den 16. november 2022

Advokat 1 kærer Østre Landsrets kendelse i sagerne:   

Virksomhed 1 ApS under konkurs,
K/S Windpartner 26 under konkurs   
og   
Komplementaranpartsselskabet Windpartner under konkurs   

Ad hoc-kurator og kurator afsat på grund af inhabilitet  

Den 13. marts 2019 blev Advokat 1 udpeget som ad hoc-kurator i ét konkursbo og kurator i to
konkursboer, der var koncernforbundne hermed. En væsentlig del af Advokat 1s pligter var at
undersøge, om Advokat 5 havde handlet ansvarspådragende som kurator i et af konkursboerne.

Advokat 5 havde siden i hvert fald den 7. marts 2019 foretaget undersøgelser af, om den tidligere
ledelse i Alpha Insurance A/S, der nu var under konkurs, havde handlet ansvarspådragende. En
partner på samme advokatkontor som Advokat 1, var en del af den tidligere ledelse i Alpha
Insurance A/S.   

Højesteret udtalte, at der var tvivl om Advokat 1s upartiskhed i forhold til at undersøge, om

Advokat 5 havde handlet ansvarspådragende, i en situation hvor Advokat 5 samtidig var ved at

undersøge om Advokat 1s advokatpartner havde handlet ansvarspådragende.   

Advokat 1 opfyldte således ikke kravene til habilitet og kunne af den grund ikke fungere som ad
hoc-kurator eller kurator i de tre konkursboer.

Højesteret stadfæstede herefter landsrettens afgørelse.